ליוורמור השקעות

ליוורמור השקעות (באנגלית: Livermore Investment Group) היא חברת השקעות והחזקות בשליטת איש העסקים הישראלי נעם לניר. "ליוורמור השקעות" היא חברה ציבורית שמניותיה רשומות למסחר בבורסה לניירות ערך בלונדון תחת הסימול LIV. החברה נוסדה במקור בשנת 1998 כחברת הימורים מקוונים בשם "אמפייר ליין" לאחר מכירת פעילות זו ב-2006 הפכה לחברת השקעות ושמה שונה. פעילות החברה מתבצעת מקפריסין ושם גם היא רשומה לצורכי מס.
היסטוריה
הקמת החברה והנפקתה
החברה נוסדה בשנת 1998 בשם "אמפייר אונליין" על ידי נעם לניר יחד עם חברו מהשירות הצבאי, ארנון כץ. כץ היה בשנות ה-90 מחלוצי תעשיית האינטרנט בישראל; הוא היה שותף להקמת אחד הפורטלים הראשונים בישראל "נטקינג" והיה בין הראשונים שפיתחו מטבע מקוון. "אמפייר אונליין" גייסה את המימון הראשוני שלה מקבוצת אנשי עסקים ישראלים, שהשקיעו בחברה 1.6 מיליון דולר ב-1999. החברה הפעילה אתרי הימורים ברשת תחת המותגים שלה, באמצעות הטכנולוגיה של חברות אחרות שעסקו בהימורים מקוונים; PartyGaming של אשת העסקים רות פרסול שסיפקה פלטפורמה למשחקי פוקר; ו"קסאווה אנטרפרייזס" (לימים 888 אחזקות), של האחים אבי ואהרון שקד ושי ורון בן-יצחק, שפיתחה אתרי קזינו. ההכנסות של "אמפייר אונליין" נבעו מהסכמי חלוקת הכנסות שהיו לה עם אתרים אלה. היא עסקה בפעילות שיווק שכללה שותפות עם אתרי אינטרנט אחרים שהפנו גולשים לאתרי ההימורים תמורת עמלה, רכישה של מאות שמות מתחם דומים שהפנו גולשים לאתרים והפעלה של סוכני שיווק שהיו פעילים בפורומים ובטוקבקים. בנוסף פרסמה את הפעילות שלה דרך שלטי חוצות ומודעות פרסום מחוץ לרשת האינטרנט. היא העסיקה 60 עובדים בלבד, הייתה רווחית מיום הקמתה ואת שנת 2004 היא סיימה עם הכנסות של 65 מיליון דולר ורווח של 38 מיליון דולר. ביוני 2005 השלימה הנפקת מניות בבורסת AIM, בורסת משנה לחברות הזנק של הבורסה לניירות ערך בלונדון, על פי שווי שוק של 925 מיליון דולר. בהנפקה גיוסו 225 מיליון דולר, מהם כ-175 מיליון דולר היו הצעת מכר של בעלי המניות הקיימים, ו-50 מיליון דולר זרמו לקופת החברה.
המשבר בחברה ומכירת פעילות ההימורים
במהלך ההנפקה מימשו המייסדים והמשקיעים הראשונים בחברה, כל אחד, מניות בשווי עשרות מיליוני דולרים, שבמקביל המשיכו להחזיק במעל ל-60% ממניות החברה. בספטמבר 2005 התקבלה הצעה לרכוש את החברה תמורת שווי שוק של 1.44 מיליארד דולר. אולם היא נדחתה. באוקטובר 2005 הודיעה PartyGaming על הפסקת השותפות עם "אמפייר אונליין", מניות החברה איבדו כשלושה רבעים מערכן והיא תבעה את PartyGaming בגין ביטול חוזה שיתוף הפעולה בין השתיים ועל הנזקים שגרמה לה. חודשיים אחר כך הגיעו הצדדים לפשרה. PartyGaming שילמה ל"אמפייר אונליין" רבע מיליארד דולר, שבתמורה בוטלה התביעה והיא העבירה את האתרים המשותפים לרשותה של PartyGaming. למרות המשבר החברה סיימה את שנת 2006 עם רווח של כ-50 מיליון דולר. באוקטובר 2006 אושרבארצות הברית חוק האוסר הימורים מקוונים. הדבר פגע קשה בחברה ש-65% מהכנסותיה היו ממהמרים בארצות הברית. בדצמבר 2006 מכרה את פעילותה
ל-PartyGaming תמורת 48 מיליון דולר בלבד. במקביל רכש נעם לניר את המניות של ארנון כץ ומניות נוספות ועלה להחזקה של כ-45% ממניות החברה. קבוצת המשקיעים הישראלים בחברה פרקו את השותפות שהחזיקה במניות החברה, חילקו ביניהם את המניות שהחזיקו, כך שמי שרצה יכל את חלקו. לאחר מהלך זה היה נעם לניר לבעל השליטה בחברה.
כחברת השקעות
לאחר מכירת פעילות ההימורים, בפברואר 2007 שונה שם החברה ל"ליוורמור השקעות" והיא החלה להשתמש במזומנים שברשותה לבצע השקעות שונות. בין השאר התעניינה ברכישת מניות העיתון "מעריב". ביולי 2007 ביצעה את ההשקעה המשמעותית הראשונה שלה, שרכשה בעיר ברן שבשווייץ שטחי משרדים ומגרש סמוך לבניית מגדל מגורים. באוקטובר 2007 רכשה 15% ממניות חברת הטלוויזיה בלוויין הרומנית "Boom", שהוקמה על ידי משקיעים ישראלים. בדצמבר 2007 רכשה כ-20% ממניות חברת "אטלס נכסים", שעסקה בהשקעות בנדל"ן במזרח אירופה, אולם מכרה את המניות שנתיים וחצי אחר כך בהפסד של 24 מיליון דולר. גם חברת הלוויין הרומנית "Boom" כשלה ונסגרה. בנובמבר 2012 רכשה "ליוורמור" מניות של חברת התוכנה הישראלית בבילון, בה רכש לניר את השליטה באופן פרטי ב-2007.

לאחר כישלון השקעות הנדל"ן של החברה, היא החלה להתמקד בהשקעות באג"ח מגובות נכסים (CDO - Collateralized debt obligation) ושוק האשראי המאוגח (Collateralized loan obligation - CLO).

קישורים חיצוניים


הערות שוליים

קטגוריה:חברות הנסחרות בבורסה לניירות ערך בלונדון